
1. FRANŢA
Parlamentul francez este bicameral, fiind compus din Adunarea Naţională, aleasă prin vot universal direct, şi Senat, ales prin vot universal indirect.
I. ORGANIZAREA CAMERELOR LEGISLATIVE

1. ADUNAREA NAŢIONALĂ
Adunarea Naţională este alcătuită din 577 de deputaţi, aleşi pe o perioadă de 5 ani, prin vot majoritar uninominal în două tururi.

Structura organizatorică

Organe de conducere
▪ Preşedintele Adunării Naţionale: este ales în prima şedinţă a Adunării nou alese, pentru toată durata legislaturii.
▪ Biroul Adunării Naţionale: este cel mai important organ colegial de conducere, care deţine competenţa generală directă asupra organizării şi funcţionării interne a Adunării. 

Biroul este format din 22 membri: Preşedintele Adunării Naţionale, 6 vicepreşedinţi, 3 chestori, 12 secretari. Cu excepţia Preşedintelui, ceilalţi membri ai Biroului sunt aleşi la începutul fiecărei legislaturi (în şedinţa care urmează alegerii Preşedintelui) şi reînnoiţi la începutul fiecărei sesiuni ordinare. 
▪ Conferinţa preşedinţilor: este formată din Preşedintele Camerei, vicepreşedinţii Biroului, preşedinţii comisiilor permanente şi ai grupurilor parlamentare, preşedintele comisiei pentru afaceri europene, precum şi raportorul general al comisiei pentru finanţe. Conferinţa are ca atribuţie principală stabilirea ordinii de zi a Camerei din perspectiva raporturilor acesteia cu Guvernul. De regulă, Guvernul este reprezentat de ministrul pentru relaţia cu Parlamentul (care transmite Conferinţei previziunile Guvernului pentru săptămâna în curs şi pentru următoarele două săptămâni).
Organe de lucru

Fiecare Cameră îşi constituie comisii parlamentare, care pot fi clasificate în două categorii: comisii legislative şi comisii de anchetă sau control.

Comisii legislative:

▪ Comisiile permanente. Articolul 43 din Constituţie limitează la 6 numărul comisiilor permanente din fiecare Cameră legislativă.
 
Organe de lucru esenţiale ale Adunării Naţionale, comisiile au o funcţie dublă: de a pregăti dezbaterile legislative din cadrul şedinţelor în plen; de a informa Adunarea şi de a controla Guvernul; nici un text nu este supus dezbaterii fără a fi făcut în prealabil obiectul raportului comisiei competente.  

La începutul noii legislaturi, apoi, anual, la începutul sesiunii ordinare, Adunarea numeşte, pe baza reprezentării proporţionale a grupurilor politice şi la propunerea preşedinţilor acestora, membrii comisiilor permanente. Fiecare comisie desemnează organul de conducere, respectiv biroul, compus dintr-un preşedinte şi, în funcţie de numărul membrilor, 3-4 vicepreşedinţi şi 3-4 secretari. Comisia pentru finanţe numeşte, suplimentar, un raportor general. Fiecare deputat poate fi membru numai într-o comisie permanentă.

Articolul 36 din Regulamentul Adunării Naţionale stabileşte denumirea şi competenţele celor 6 comisii permanente: comisia pentru afaceri culturale, familiale şi sociale; comisia pentru afaceri economice, mediu şi teritoriu; comisia pentru afaceri externe; comisia pentru apărare naţională şi forţele armate; comisia pentru finanţe, economie generală şi plan; comisia pentru legi constituţionale, legislaţie şi administrare generală a Republicii.

Comisia pentru afaceri culturale, familiale şi sociale şi Comisia pentru afaceri economice, mediu şi teritoriu regrupează, fiecare, 1/4 din efectivul Adunării Naţionale (cca 145 de deputaţi), celelalte 4 comisii având un efectiv egal cu 1/8 din numărul total al deputaţilor. 

▪ Comisia pentru afaceri europene. În baza Legii constituţionale din 23 iulie 2008, Delegaţia Adunării Naţionale pentru UE (înfiinţată în 1979) a devenit comisie parlamentară pentru afaceri europene.  Spre deosebire de cele 6 comisii permanente a căror existenţă este prevăzută de Constituţie, această comisie nu dispune de un statut legislativ. Alcătuită din 36 de deputaţi, comisia exercită o dublă misiune, de informare şi de control al activităţii europene în cadrul reprezentării naţionale (prin examinarea textelor europene prezentate de Guvern, audieri periodice ale membrilor Guvernului şi persoanelor cu responsabilităţi în domeniul problemelor europene, precum şi prin publicarea a numeroase rapoarte de informare). Biroul comisiei este format din preşedinte, 4 vicepreşedinţi şi 2 secretari. Preşedintele comisiei este ales pe durata întregii legislaturi şi participă la Conferinţa preşedinţilor. Regulile referitoare la componenţa comisiei prevăd reprezentarea proporţională a grupurilor politice, precum şi reprezentarea echilibrată a comisiilor permanente în diverse organe parlamentare. 

▪  Comisiile speciale. Constituirea unei comisii speciale este de plin drept în cazul în care Guvernul solicită acest lucru sau dacă cererea este formulată de unul sau mai mulţi preşedinţi de grupuri parlamentare al căror efectiv este egal cu majoritatea absolută a membrilor Adunării (cererea nu poate fi formulată pentru proiectele legilor finanţelor şi ale celor privind aprobarea tratatelor internaţionale). 

În alte cazuri - solicitarea unei comisii permanente, a unui grup sau a unui număr de 30 de deputaţi - cererea de constituire a unei comisii speciale se consideră aprobată dacă Guvernul, preşedintele unei comisii permanente sau preşedintele unui grup nu se opune. În caz contrar, decizia privind constitiuirea comisiei speciale se ia de către Adunare. 

Comisii de anchetă

Înfiinţarea unei comisii de anchetă se face exclusiv pe baza unei iniţiative parlamentare (propunere de rezoluţie pentru crearea unei comisii de anchetă, care trebuie să cuprindă motivele solicitării şi obiectul anchetei).

Comisiile de anchetă sunt compuse din maximum 30 de membri. Acestea au un caracter temporar: misiunea lor ia sfârşit prin depunerea raportului sau cel târziu la expirarea termenului de 6 luni de la data adoptării rezoluţiei de înfiinţare. Legea prevede că prerogativele acestor comisii sunt similare cu cele ale comisiei pentru finanţe.

Comisii mixte paritare

Compuse din 7 deputaţi şi din 7 senatori, acestea sunt constituite, la iniţiativa Guvernului, în scopul concilierii punctului de vedere al Adunării Naţionale cu cel al Senatului asupra unui text de lege.

Alte organe:

Misiunile de evaluare şi control

În cadrul prerogativelor  sale de control financiar, Adunarea Naţională a înfiinţat două misiuni permanente al căror obiectiv este de a supraveghea eficienţa cheltuielilor publice. Acestea sunt:

· Misiunea de evaluare şi control al utilizării banilor publici (având ca obiectiv supravegherea eficientă a cheltuielilor publice);
· Misiunea de evaluare şi control al legilor de finanţare a asigurărilor sociale (având ca scop verificarea modului de implementare a acestor legi).
Delegaţiile parlamentare

Înfiinţate prin lege, delegaţiile parlamentare sunt organe de reflecţie, proprii fiecărei Camere legislative. Fac excepţie Delegaţia parlamentară pentru probleme demografice şi Grupul de lucru al Adunării Naţionale şi Senatului pentru criza financiară internaţională, care sunt structuri comune celor două Camere. 

Grupul de lucru al Adunării Naţionale şi Senatului pentru criza financiară internaţională s-a înfiinţat din iniţiativă comună a Preşedinţilor celor două Camere, la 29 octombrie 2008, reprezentând o premieră în istoria parlamentară. Grupul, alcătuit din 12 deputaţi şi 12 senatori,  este condus de doi preşedinţi – preşedintele Comisiei pentru finanţe din cadrul Adunării Naţionale şi preşedintele Comisiei pentru finanţe din cadrul Senatului. 

Delegaţii parlamentare: Delegaţia parlamentară pentru planificare; Delegaţia parlamentară pentru drepturile femeilor şi egalitate de şanse între bărbaţi şi femei; Delegaţia parlamentară pentru amenajarea şi dezvoltarea durabilă a teritoriului; Delegaţia parlamentară pentru învăţământ.
Oficiile parlamentare

Create prin lege, oficiile parlamentare sunt organe de reflecţie comune celor două Camere.  În prezent, există trei oficii parlamentare:

- Oficiul parlamentar de evaluare ştiinţifică şi tehnologică, alcătuit din 18 deputaţi şi 18 senatori; preşedintele şi primul vicepreşedinte nu pot aparţine aceleiaşi Camere;

- Oficiul parlamentar pentru evaluarea legislaţiei. Fără a aduce atingere competenţelor comisiilor permanente, membrii acestei structuri colectează informaţii şi elaborează studii de evaluare a impactului legislaţiei, fiind de asemenea investiţi cu misiunea de simplificare a legislaţiei. Este alcătuit din două delegaţii, constituite una la Adunarea Naţională şi cealaltă la Senat.  Fiecare delegaţie a oficiului este formată din preşedintele comisiei juridice şi dintr-un membru al fiecărei comisii permanente, ca membri de drept, şi din 8 membri desemnaţi de grupurile politice;

- Oficiul parlamentar de evaluare a politicilor din domeniul sănătăţii. Are ca obiectiv furnizarea de informaţii referitoare la consecinţele legislaţiei din domeniul sănătăţii publice. Este alcătuit din preşedinţii comisiilor Adunării Naţionale şi Senatului pentru afaceri sociale, din raportorii acestor comisii însărcinaţi cu asigurările de sănătate, ca membri de drept, la care se adaugă 10 deputaţi şi 10 senatori desemnaţi  de grupurile politice. Deputaţii sunt desemnaţi la începutul fiecărei legislaturi, iar senatorii după fiecare reînnoire parţială a Senatului. 

*

▪ Grupurile politice

Grupurile politice, expresie organizată a partidelor şi formaţiunilor politice din cadrul Adunării, permit deputaţilor să se regrupeze în funcţie de afinităţile politice.

Grupurile sunt reprezentate în Biroul Adunării şi în comisiile permanente proporţional cu numărul mandatelor deţinute. 

Condiţii de constituire: un număr minim de 20 de deputaţi; depunerea la Preşedinţie, de către preşedintele ales al grupului, a unei declaraţii politice semnate de toţi membrii grupului.

Constituirea grupurilor se bazează exclusiv pe apartenenţa deputatului la un anumit partid sau pe afinităţile sale cu programul acestuia, fiind interzisă constituirea de grupuri care nu au o legătură directă cu un partid reprezentat în Parlament sau care îşi propune apărarea intereselor particulare, locale sau profesionale. Un parlamentar se poate înscrie doar într-un singur grup parlamentar.

Există, de asemenea, posibilitatea ca un deputat să facă parte dintr-un grup, nu în calitate de membru al grupului, ci de “aliat”, cu acordul biroului grupului. “Aliaţii” nu sunt luaţi în calcul în stabilirea numărului minim necesar pentru constituirea unui grup, dar sunt incluşi în efectivul grupului în ce priveşte toate aspectele activităţii parlamentare. 

Organizarea internă a grupurilor politice: grupurile au dreptul de a-şi stabili organizarea internă, precum şi propriile reguli de funcţionare. Adunarea Naţională alocă grupurilor politice o sumă financiară destinată asigurării funcţionării acestora; cuantumul variază în funcţie de mărimea grupului.

În general, grupurile politice se reunesc o dată pe săptămână. 

Grupurile politice din cadrul Adunării Naţionale:
· Grupul Uniunii pentru Mişcarea Populară

· Grupul socialist, radical, cetăţenesc şi de stânga

· Grupul stânga democrată şi republicană

· Grupul Noului Centru

În afara deputaţilor membri ai grupurilor politice, există şi un număr de 8 deputaţi “neînscrişi” (independenţi).

2. SENATUL

Din 2008, Senatul este alcătuit din 343 membri (din  2011 numărul acestora va fi de 348), aleşi pentru un mandat de 6 ani prin vot universal indirect. Jumătate din numărul senatorilor se reînnoieşte la fiecare 3 ani.
 Senatorii sunt aleşi de un colegiu format din cca 50.000 de mari alegători
, care au obligaţia legală de a participa la vot.  Modul de scrutin diferă în funcţie de circumscripţii: scrutin majoritar în două tururi, în circumscripţiile în care se aleg mai puţin de 4 senatori; scrutin proporţional cu aplicarea regulii celei mai mari medii pentru repartizarea resturilor de voturi, în circumscripţiile în care se aleg 4 sau mai mulţi senatori.

Structura organizatorică

Organe de conducere

▪ Preşedintele Senatului: este ales de ansamblul senatorilor, la fiecare trei ani, după reînnoirea parţială a Senatului.

▪ Biroul Senatului: este alcătuit din 8 vicepreşedinţi, 3 chestori şi 14 secretari, aleşi sau desemnaţi după alegerea Preşedintelui, pentru o perioadă de trei ani. 
Organe de lucru

Comisii legislative

▪ Comisiile permanente. Cu excepţia Preşedintelui Senatului, toţi senatorii fac parte din una din cele 6 comisii permanente. După fiecare reînnoire trienală, lista de candidaţi pentru comisiile permanente, stabilită de grupurile politice, este ratificată de Senat. 
Acestea sunt: comisia pentru afaceri culturale; comisia pentru afaceri economice; comisia pentru afaceri externe, pentru apărare şi forţele armate; comisia pentru afaceri sociale; comisia pentru finanţe, control bugetar şi conturi economice ale naţiunii; comisia pentru legi constituţionale, legislaţie, vot universal, Regulament şi administraţie generală.

Comisiile permanente au un rol esenţial în pregătirea activităţii legislative, în controlul Guvernului şi în informarea senatorilor. În acest scop, în anumite condiţii, comisiile permanente pot constitui misiuni de informare pentru studierea unei probleme specifice, în vederea elaborării unui raport corespunzător fundamentat. 
În prezent, în cadrul Senatului funcţionează două astfel de misiuni: Misiunea temporară pentru organizarea şi evoluţia colectivităţilor teritoriale; Grupul de lucru al Adunării Naţionale şi Senatului pentru criza financiară internaţională 

▪ Comisiile speciale. Conform articolului 43 din Constituţie „ La cererea Guvernului sau a Camerei sesizate, proiectele sau propunerile legislative sunt trimise spre examinare comisiilor special desemnate în acest scop. Proiectele sau propunerile pentru care nu se face o astfel de solicitare sunt trimise la una din comisiile permanente, al căror număr este limitat la la 6 în fiecare Cameră.”

Ca şi în cadrul Adunării Naţionale, comisia specială se înfiinţează numai pentru examinarea unui anumit text.  La Senat, constituirea unei comisii speciale este o procedură utilizată în mod excepţional.

Comisiile de anchetă

Instrument de control aflat la dispoziţia parlamentarilor, comisiile de anchetă permit senatorilor membri să colecteze personal informaţii referitoare la gestionarea serviciilor publice sau a întreprinderilor naţionale, precum şi la anumite fapte deosebit de grave, pe care le aduc la cunoştinţa Senatului şi a opiniei publice.

Efectivul maxim al unei comisii de anchetă este de 21 de membri,  desemnaţi conform principiului reprezentării proporţionale a grupurilor politice în cadrul comisiilor.
Înfiinţarea, respectiv misiunea comisiilor de anchetă sunt temporare: comisia îşi încetează activitatea odată cu depunerea raportului sau cel târziu la expirarea termenului de 6 luni de la data adoptării rezoluţiei de înfiinţare.
Comisiile mixte paritare

Compuse din 7 deputaţi şi din 7 senatori, acestea sunt constituite, la iniţiativa Guvernului, în scopul concilierii punctului de vedere al Adunării Naţionale cu cel al al Senatului asupra unui text de lege.

*

Grupurile politice
Grupurile politice se constituie din senatori cu afinităţi politice comune şi care, cel mai adesea, aparţin aceluiaşi partid. Grupurile se constituie sau reconstituie după fiecare reînnoire trienală a Senatului.

Condiţii de constituire a unui grup: efectiv minim de 15 membri sau aproximativ 5% din efectivul total al Senatului; o declaraţie politică semnată de toţi membrii grupului, care să conţină obiectivele şi metodele politicii grupului.

Regulamentul Senatului interzice, de asemenea, constituirea de grupuri pe bază de interese particulare, locale sau profesionale.

Numărul şi componenţa grupurilor variază în timp. În prezent, Senatul are 5 grupuri politice (plus senatorii neînscrişi):

· Grupul comunist republican şi cetăţenesc şi al senatorilor Partidului de stânga (CRC-SPG); 

· Grupul Uniunii Centriste-UDF (UC-UDF);

· Grupul Adunării democratice şi social-europene (RDSE);

· Grupul socialist (SOC);

· Grupul Uniunii pentru mişcarea populară (UMP).

3. Diferenţa de competenţe între cele două Camere
Bicameralismul francez este inegalitar, Adunarea Naţională dispunând de competenţe mai extinse decât Senatul. Astfel:
- numai Adunarea Naţională poate cere angajarea răspunderii Guvernului, poate respinge acordarea încrederii sau vota o moţiune de cenzură; 
- în cazul unui dezacord între Adunarea Naţională şi Senat asupra unui proiect de lege, Guvernul poate acorda Adunării Naţionale “ultimul cuvânt” în procedura legislativă (cu excepţia proiectelor de legi constituţionale şi de legi organice referitoare la Senat);

- Adunarea Naţională are două şedinţe săptămânale dedicate întrebărilor adresate Guvernului, în timp ce Senatul are două pe lună;

- Constituţia atribuie Adunării Naţionale un loc mai important în examinarea proiectului legii finanţelor şi a proiectului legii de finanţare a asigurărilor sociale, care se traduce, pe de o parte, prin cerinţa depunerii acestora în primă lectură în faţa Adunării şi, pe de altă parte, prin acordarea unor termene de examinare mai mari.

În majoritatea celorlalte domenii, cele două Camere dispun de aceleaşi competenţe. 

În afara atribuţiilor instituţionale respective ale celor două adunări parlamentare, inegalitatea se manifestă şi sub aspectul notorietăţii. Cetăţenii cunosc mai bine Adunarea Naţională şi pe deputaţii aleşi direct; media relatează într-o mai mare măsură despre lucrările Adunării Naţionale, întrucât dezbaterile acesteia se plasează în centrul mizei politice şi pentru că majoritatea liderilor politici importanţi sunt membri ai Adunării.  

În ceea ce priveşte Senatul, prima caracteristică a acestuia o constituie permanenţa sa: spre deosebire de Adunarea Naţională, Senatul nu poate fi dizolvat. Din acest motiv, Constituţia încredinţează Preşedintelui Senatului exercitarea provizorie a funcţiilor Preşedintelui Republicii în cazul în care acesta este împiedicat să le exercite, demisionează sau decedează. Perioada de interimat este limitată la perioada necesară organizării de alegeri prezidenţiale (cca 50 de zile).

Rolul Senatului poate fi rezumat la trei funcţii principale:

- formează o contrapondere la puterea exercitată de Adunarea Naţională;

- datorită mandatului de 6 ani, înlătură influenţele concentrării puterii de către un preşedinte influent sau de către un partid care ar dobândi o zdrobitoare majoritate parlamentară. Intr-o asemenea situaţie, Senatul ar echilibra raportul de forţe, nepermiţând Adunării Naţionale să adopte măsuri discreţionare;

- contribuie la îmbunătăţirea proiectelor de lege aprobate de Adunarea Naţională.

II. ADMINISTRAŢIA PARLAMENTARĂ

1. ADMINISTRAŢIA ADUNĂRII NAŢIONALE
Biroul Adunării Naţionale aprobă Regulamentul intern de organizare şi funcţionare a Serviciilor Adunării. 

O trăsătură caracteristică a structurii administrative a Adunării Naţionale o constituie conducerea sa bicefală. Secretarul general al Adunării Naţionale şi al Preşedinţiei şi Secretarul general al Chesturii sunt numiţi de Biroul Adunării şi conduc două categorii de servicii distincte: serviciile legislative şi serviciile administrative.

Serviciile Adunării Naţionale sunt clasificate în trei mari categorii: 

1. Serviciile legislative, conduse de Secretarul general al Adunării Naţionale şi al Preşedinţiei: Secretariatul general al Preşedinţiei, serviciul pentru şedinţe, cei 6 “poli” funcţionali (afaceri juridice, cultură şi probleme sociale, economie şi evaluare ştiinţifică, finanţe publice, afaceri europene, relaţii internaţionale şi apărare), serviciul pentru comunicare şi informare multimedia, biblioteca, serviciul pentru procese verbale analitice, serviciul pentru procese verbale integrale.

Adjuncţii Secretarului general sunt directorul general al serviciilor legislative, precum şi directorul general pentru afaceri europene, internaţionale şi de apărare (care are în subordine Serviciul pentru afaceri europene, serviciul pentru relaţii internaţionale şi apărare, precum şi divizia de protocol). 
Secretarul general al Adunării Naţionale şi al Preşedinţiei răspunde în faţa Preşedintelui.
Personalul serviciilor legislative reprezintă 46% din numărul total al angajaţilor.

2. Serviciile administrative, conduse de Secretarul general al Chesturii: Secretariatul general al Chesturii, serviciul pentru afaceri administrative generale, serviciul personal, serviciul pentru achiziţii şi mijloace materiale, serviciul financiar, serviciul pentru probleme sociale, serviciul pentru probleme imobiliare şi de patrimoniu.

Adjunctul Secretarului general este directorul general al serviciilor administrative. Secretarul general al Chesturii răspunde de bunul mers al serviciilor administrative în faţa celor trei chestori desemnaţi de Biroul Adunării.
Personalul serviciilor administrative reprezintă 49% din numărul total al angajaţilor.
3. Serviciile comune, conduse de cei doi secretari generali: serviciul sistemelor de informare, serviciul arhivă şi de cercetare istorică parlamentară şi divizia de protocol şi de gestiune. 
Cei doi secretari generali răspund solidar în faţa Preşedintelui şi a chestorilor pentru activitatea acestor servicii.
Personalul serviciilor comune reprezintă 5% din numărul total al angajaţilor.

Structură numerică

Adunarea Naţională are un efectiv de 1.351 de funcţionari, repartizaţi în 5 corpuri generale (80% din efectivul total) şi 26 de corpuri specializate (20% din efectivul total).

Corpurile generale. Funcţii aferente:
1. administratori şi consilieri (atribuţii de asistenţă juridică şi tehnică acordată deputaţilor în elaborarea proiectelor normative şi în controlul acţiunii Guvernului)  – 152, la care se adaugă 17 directori, 3 directori generali şi 2 secretari generali;
2. administratori-adjuncţi (atribuţii de gestionare şi documentare) – 136 (în această cifră sunt incluşi şi 23 de informaticieni);
3. secretari de servicii (atribuţii specifice secretariatelor de direcţii) – 190; 

4. secretari administrativi (atribuţii administrative de execuţie) – 55; 

5. agenţi (atribuţii de primire, de serviciu interior şi de ghid) - 523.

Corpurile specializate. Funcţii şi meserii aferente:

1. secretari pentru dezbateri – 21; redactori ai documentelor de dezbateri – 44 (atribuţii în redactarea proceselor verbale);
2. gardieni-supraveghetori (atribuţii în asigurarea securităţii clădirii) – 62;
3. ingineri - 5 şi tehnicieni - 11 (atribuţii în domeniul informaticii; funcţii asimilate cu cele de secretari administrativi); 

4. arhitect, ingineri, tehnicieni şi muncitori (atribuţii în întreţinerea şi conservarea clădirii) - 62;
5. director tehnic - 1 şi angajaţi -57 (atribuţii de restaurare);
6. asistenţi medicali - 3

7. diverse – 7 (şef spaţii verzi, mecanici etc.)
2. ADMINISTRAŢIA SENATULUI
La Senat, organizarea şi structura serviciilor administraţiei parlamentare sunt similare celor de la Adunarea Naţională. 

Serviciile legislative sunt conduse de Secretarul general al Preşedinţiei şi cuprind: serviciile Secretariatului general al Preşedinţiei, serviciile pentru comunicaţii, serviciile de studii, serviciile pentru şedinţe, serviciile pentru comisii, serviciile pentru afaceri europene şi serviciile pentru relaţii internaţionale. 

Adjunctul Secretarului general al Preşedinţiei este directorul general al serviciilor legislative.

Serviciile administrative sunt conduse de Secretarul general al Chesturii şi cuprind: serviciile Secretariatului general al Chesturii, serviciile pentru cabinetul chestorilor, serviciile pentru securitate, serviciile pentru buget, serviciile de contabilitate şi asigurări sociale, serviciile trezoreriei, serviciile pentru patrimoniul mobiliar şi de achiziţii, serviciile pentru arhitectură, imobile şi grădini.

Adjunctul Secretarului general al Chesturii este directorul general al serviciilor administrative.

Serviciile comune, conduse de cei doi secretari generali, sunt: serviciul personal, biblioteca, serviciul arhivă şi documentare, serviciul de informatică şi dezvoltare tehnologică. 
Cei doi secretari generali răspund solidar în faţa Preşedintelui şi a chestorilor pentru activitatea desfăşurată de aceste servicii.
*

2. GERMANIA

Parlamentul german este bicameral, fiind compus din Adunarea Federală (Bundestag), ai cărei membri sunt aleşi prin vot universal, direct, liber, egal şi secret şi Consiliul Federal (Bundesrat) ai cărui membri sunt desemnaţi şi revocaţi de guvernele statelor federate (landuri).

I. ORGANIZAREA CAMERELOR LEGISLATIVE
1. ADUNAREA FEDERALĂ (BUNDESTAG)

Adunarea Federală este alcătuită din 612 deputaţi, aleşi pentru un mandat de 4 ani, conform sistemului proporţional prin compensare, cu selecţie personalizată. Numărul membrilor din Bundestag variază de la o legislatură la alta, în funcţie de modul în care, prin compensarea realizată la nivel federal, se determină numărul de mandate alocate fiecărei liste de candidaţi prezentate de partide în cadrul landurilor.

Structura organizatorică

Organe de conducere

▪ Preşedintele Adunării Federale: este ales prin vot secret, pentru toată durata legislaturii.

▪ Biroul Adunării Federale (Prezidiul): este format din Preşedintele Adunării şi vicepreşedinţi. Fiecare grup parlamentar din cadrul Bundestag-ului este reprezentat în Birou de cel puţin un vicepreşedinte. Ca şi Preşedintele, vicepreşedinţii sunt aleşi prin vot secret, pentru toată durata legislaturii. Membrii Biroului nu pot fi demişi prin hotărârea Adunării Federale. 

Membrii Biroului sunt asistaţi de către secretari. Numărul acestora se stabileşte de către Adunarea Federală şi pot fi aleşi pe o listă comună, propusă de grupurile parlamentare.  
▪ Consiliul decanilor de vârstă: este alcătuit din Preşedinte, vicepreşedinţi şi 23 de deputaţi desemnaţi de grupurile parlamentare, cu respectarea principiului proporţionalităţii. Rolul acestui organism, care nu are competenţă decizională, este acela de a acorda sprijin Preşedintelui în activităţile desfăşurate. 
Are putere de decizie numai pentru probleme interne ale Adunării care nu intră în competenţa Preşedintelui sau a Biroului; stabileşte modul de utilizare a clădirilor Bundestag-ului; pregăteşte proiectul de buget al Adunării care urmează să fie discutat de Comisia pentru buget; înfiinţează o subcomisie permanentă care să se ocupe de bibliotecă, arhivă şi alte servicii de documentare. Pot face parte din această subcomisie, deputaţii care nu sunt membri ai Consiliului decanilor de vârstă. 

Organe de lucru

Comisii legislative

▪ Comisiile permanente. La începutul fiecărei legislaturi se numesc noi comisii permanente, având o componenţă diferită. Bundestag-ul nu stabileşte complet independent acest structuri de lucru, întrucât înfiinţarea anumitor comisii (comisia pentru afaceri europene,  comisia pentru relaţii externe, comisia de apărare, comisia pentru petiţii) are la bază prevederile articolului 45 din Legea fundamentală (celelalte comisii se înfiinţează prin prevederile Regulamentului). 

În general, organizarea comisiilor permanente stabilite de Bundestag urmăreşte structura Guvernului federal, existând o comisie permanentă pentru fiecare minister. Mai mult, Parlamentul poate acorda o atenţie deosebită unui anumit domeniu pentru monitorizarea căruia desemnează mai multe comisii (de exemplu, Ministerul federal de interne este monitorizat atât de Comisia pentru afaceri interne, cât şi de Comisia pentru sport).

Numărul comisiilor permanente diferă de la o legislatură la alta. În prezent numărul acestora este de 22. În vederea examinării intensive a anumitor subiecte, comisiile permanente  pot înfiinţa şi subcomisii.  

Fiecare comisie este formată dintr-un preşedinte, un vicepreşedinte şi un anumit număr de membri şi membri supleanţi. În legislatura prezentă, numărul membrilor comisiilor permanente variază între 13 şi 41.  Locurile în comisii se repartizează conform principiului reprezentării proporţionale, în funcţie de numărul mandatelor deţinute de grupurile parlamentare. 

Cele 22 de comisii permanente sunt: comisia pentru afaceri europene
; comisia pentru buget; comisia pentru cultură şi media; comisia de apărare; comisia pentru cooperare economică şi dezvoltare; comisia pentru ştiinţe economice şi tehnologie; comisia pentru educaţie, cercetare şi evaluare tehnologică; comisia pentru mediu, conservarea naturii şi securitate nucleară; comisia pentru probleme de familie, vârstnici, femei şi tineret; comisia pentru finanţe; comisia pentru alimentaţie, agricultură şi protecţia consumatorului; comisia pentru relaţii externe; comisia pentru sănătate; comisia pentru drepturile omului şi sprijin umanitar; comisia pentru afaceri interne; comisia pentru muncă şi probleme sociale; comisia juridică; comisia pentru petiţii; comisia pentru examinarea alegerilor; comisia pentru sport; comisia pentru probleme de transport şi de urbanistică; comisia pentru turism.

Comisiile de anchetă.  Conform art.44 din Legea fundamentală, comisia de anchetă se înfiinţează pe baza unei moţiuni depuse de ¼ din numărul deputaţilor. Majoritatea comisiilor de anchetă au ca obiectiv examinarea unor posibile activităţi necorespunzătoare ale Guvernului, administraţiei sau ale unor politicieni. Comisia de anchetă elaborează un raport care este prezentat plenului.
Comisia pentru apărare are dreptul de a constitui oricând o comisie de anchetă pentru a asigura o supraveghere parlamentară eficientă a forţelor armate. 

Comisia de mediere. Este o structură care acţionează ca intermediar între Bundestag şi Bundesrat, fiind alcătuită din 16 membri ai Bundesrat-ului şi un număr egal de membri ai Bundestag-ului, numiţi conform principiului reprezentării proporţionale. Are ca scop stabilirea consensului între Bundestag şi Bundesrat în cazul în care textele adoptate de Bundestag nu întrunesc majoritatea în Bundesrat. Dacă decizia luată de Comisia de mediere diferă de cea a Bundestag-ului, este necesar ca plenul să voteze din nou textul în cauză. Dacă un text necesită consimţământul Bundesrat-ului, Bundestag-ul şi Guvernul federal pot, de asemenea, solicita convocarea unei comisii de mediere pentru obţinerea acordului mai sus menţionat. 

Comisia comună. Conform articolului 53.a din Legea fundamentală, Comisia comună a Bundesrat-ului şi a Bundestag-ului are 48 de membri; 2/3 din acest număr sunt membri ai Bundestag-ului, iar 1/3 ai Bundesrat-ului. Comisia comună acţionează ca „un parlament de urgenţă al Germaniei” în situaţia în care obstacole insurmontabile împiedică Bundestag-ul să se reunească în timp util atunci când se declară stare de război (de apărare a statului). Organizarea şi funcţionarea acestei comisii se stabilesc prin Regulamentul adoptat de Bundestag, cu acordul Bundesrat-ului. 

*

Grupurile parlamentare

După alegerile legislative din 18 septembrie 2005, în Bundestag au fost aleşi 612 deputaţi , reprezentând 5 partide politice. Un grup parlamentar se poate forma dacă este alcătuit din cel puţin 5% (30 membri) din numărul total al deputaţilor,  membrii acestuia făcând parte din acelaşi partid/partide care, având scopuri politice similare, nu concurează între ele în cadrul landurilor. În cazul în care membrii Bundestag-ului formează un grup parlamentar în alt mod decât cel menţionat mai sus, recunoaşterea acestuia necesită aprobarea Camerei. 

Înfiinţarea grupurilor parlamentare, denumirea acestora, numele liderilor de grup, a membrilor şi a “deputaţilor invitaţi” se comunică, în scris, Preşedintelui Camerei. 

Din grupurile parlamentare pot face parte “deputaţi invitaţi” care, deşi nu sunt luaţi în calcul la reprezentarea proporţională, sunt luaţi în considerare la repartizarea posturilor. 

Membrii Bundestag-ului care doresc să se asocieze, dar nu întrunesc numărul minim necesar pentru formarea unui grup parlamentar, pot fi recunoscuţi ca o grupare. 

Grupurile parlamentare din cadrul Bundestag-ului: 

- Grupul parlamentar al Uniunii Creştin-Democrate/Uniunii Creştin-Sociale (CDU/CSU), cel mai mare grup parlamentar - 223 deputaţi

- Grupul parlamentar al Partidului Social-Democrat (SPD) – 222 deputaţi

- Grupul parlamentar al Partidului Liber Democrat (FDP) – 61 deputaţi

- Grupul parlamentar al stângii – 53 deputaţi

- Grupul „Alianţa 90”/Verzii – 51 deputaţi

- „Neînscrişi” – 2 deputaţi

2. CONSILIUL FEDERAL 
(BUNDESRAT)

Camera superioară a Parlamentului german reuneşte reprezentanţii celor 16 landuri desemnaţi de guvernele de land. În prezent, Bundesratul are 69 de membri.

De regulă, reprezentanţii guvernelor de land sunt miniştri în aceste guverne şi exprimă, în cadrul Bundesrat-ului, un vot în bloc (fără a fi imperativ, mandatul acestora este obligatoriu, depinzând de poziţia politică adoptată de guvernul landului. Anterior votului în Bundesrat, guvernul fiecărui land stabileşte modul în care doreşte să-şi exprime votul). În cadrul Bundesrat-ului, orice abţinere echivalează cu un vot negativ. 

Mandatele membrilor Bundesrat-ului nu au o durată fixă; aceasta depinde de durata mandatului guvernului de land pe care îl reprezintă.  

Numărul reprezentanţilor fiecărui land variază între 3 şi 6, fiind stabilit de Constituţie, în funcţie de mărimea populaţiei. Astfel, landurile cu o populaţie de până la 2 milioane de locuitori au dreptul la 3 reprezentanţi, cele cu peste 2 milioane de locuitori la 4 reprezentanţi, cele cu peste 6 milioane de locuitori la 5 reprezentanţi, iar cele cu peste 7 milioane de locuitori la 6 reprezentanţi. 

Structura organizatorică

Organe de conducere

▪ Preşedintele Consiliului Federal. Landurile au acces egal la preşedinţia Bundesrat-ului. În fiecare an, prin rotaţie, Premierul unui land este ales în funcţia de Preşedinte al Consiliului Federal. Ordinea alegerii depinde de numărul de locuitori ai landurilor. Ciclul de rotaţie începe cu Premierul landului cu cea mai numeroasă populaţie. Această procedură prezintă un dublu avantaj: cele 16 landuri deţin preşedinţia o dată la 16 ani, iar deţinătorul acestei funcţii nu este numit pe baza majorităţilor, care se modifică permanent, şi a considerentelor politice ale partidelor. 

Dacă Preşedintele Federal se află în imposibilitatea de a-şi exercita funcţiile prezidenţiale, acestea sunt preluate de către Preşedintele Bundesrat-ului.

▪ Biroul Consiliului Federal (Prezidiul): este format din Preşedintele Consiliului şi 3 vicepreşedinţi. Principalele atribuţii ale Biroului sunt pregătirea proiectului de buget anual şi adoptarea de hotărâri privind organizarea şi funcţionarea internă a Consiliului. 
▪ Consiliul consultativ permanent: este alcătuit din 16 membri ai Consiliului. Organ similar cu Consiliul decanilor de vârstă din Bundestag, acesta acordă asistenţă şi consultanţă Preşedintelui şi Prezidiului. 

Organe de lucru

▪ Camera pentru afaceri europene. Conform articolului 52, par.3.a din Legea fundamentală, pentru examinarea afacerilor europene, Consiliul Federal poate constitui o Cameră europeană ale cărei decizii au valoarea deciziilor Bundesrat-ului.

În Camera pentru afaceri europene, fiecare land numeşte un membru al Consiliului. Ca regulă generală, şedinţele acesteia sunt publice, cu excepţia cazurilor în care se discută subiecte confidenţiale; la şedinţele Camerei pot participa membrii Guvernului federal. Statele federate deţin acelaşi număr de voturi (ca şi în plenul Consiliului Federal). 

Întrucât Bundesrat-ul se reuneşte în şedinţe plenare de 11-12 ori pe an, Camera a fost înfiinţată pentru examinarea proiectelor legislative transmise de UE care comportă caracter de urgenţă. În astfel de cazuri, Camera procedează la examinarea acestora în mod confidenţial, iar deciziile sunt considerate ca fiind decizii adoptate de plenul Consiliului Federal. 

▪ Comisiile permanente.  Domeniul de competenţă al comisiilor permanente corespunde cu ariile de competenţă ale ministerelor, expertiza Guvernului federal fiind astfel completată cu cea a Bundesrat-ului (şi, implicit, a landurilor). 

Fiecare din cele 16 landuri este reprezentat de un membru, dispunând de un vot în fiecare din aceste 16 comisii permanente.
Şedinţele comisiilor nu sunt publice.

În comisiile pentru relaţii externe şi de apărare, landurile sunt reprezentate de către Premieri, miniştrii de resort participând la activitatea comisiilor corespunzătoare domeniilor lor de activitate. Toţi membrii comisiilor pot fi reprezentaţi de “comisari delegaţi”(experţi din cadrul ministerelor), întrucât numai în felul acesta se poate face faţă dublei funcţii de ministru al landului şi membru al Bundesrat-ului.
Comisii permanente: comisia pentru agricultură; comisia pentru muncă şi probleme sociale; comisia pentru politică externă (consacrată constituţional la art.32.1); comisia pentru afaceri europene; comisia pentru familie şi persoane vârstnice; comisia pentru probleme financiare; comisia pentru femei şi tineri; comisia de sănătate; comisia pentru afaceri interne; comisia pentru cultură; comisia juridică; comisia pentru mediu; comisia pentru transport; comisia de apărare; comisia pentru probleme economice; comisia pentru construcţii civile.

3. Diferenţa de competenţe între cele două Camere

Într-o structură bicamerală care respectă caracterul federal al ţării, Parlamentul combină voinţa politică a naţiunii germane în întregul ei (concentrată în Bundestag sau Camera inferioară) cu voinţa şi interesele celor 16 landuri (exprimate în Bundesrat sau Camera superioară). Actuala arhitectură constituţională a Germaniei datează din 1949, când a fost adoptată Legea Fundamentală a RFG, la care a aderat şi fosta RDG, după unificarea din 3 octombrie 1990.

Competenţa legislativă

Respectându-se regula generală conform căreia, datorită legitimităţii democratice,  Camera inferioară este mai puternică decât Camera superioară, şi în cazul Parlamentului german, Bundestag-ul are atribuţii mai consistente (şi, mai ales, are „ultimul cuvânt”) faţă de Bundesrat, chiar dacă acesta din urmă este o Cameră relativ puternică în comparaţie cu alte Camere superioare din Europa.

Iniţiativa legislativă. Potrivit Legii fundamentale, iniţiativa legislativă se poate exercita de Guvernul federal, precum şi de membrii ambelor Camere ale Parlamentului. 

Procedura legislativă ordinară. Derularea procedurii legislative diferă în funcţie de iniţiator (Guvern, Cameră inferioară sau Cameră superioară), precum şi de conţinutul proiectelor legislative supuse examinării 
. 
▪ Depunerea şi trasmiterea proiectelor legislative. 

Guvernul federal înaintează proiectele de lege Bundesrat-ului. Depunerea proiectelor de lege la Bundesrat are mai mult un caracter protocolar şi de informare a Camerei superioare. În cazul propunerilor legislative ale Bundestag-ului, acesta deliberează direct asupra textului în cadrul primei lecturi (textul este trimis la Bundesrat pentru a doua lectură). Propunerile legislative ale Bundesratului sunt transmise Guvernului federal şi apoi la Bundestag
.

▪ Votul Bundestag-ului. După examinarea prealabilă de către Bundesrat (a proiectelor de lege guvernamentale) sau de către Guvern (a propunerilor legislative iniţiate de Bundesrat) sau imediat (a propunerilor legislative proprii), Bundestag-ul votează proiectele textelor în cauză (amendate atunci când este cazul). Preşedintele Bundestag-ului trimite textul votat la Bundesrat, pentru a doua lectură. În cazul în care Bundestag-ul respinge o propunere legislativă a Bundesrat-ului, nu poate fi sesizată comisia de mediere, respingerea fiind definitivă. Procedura aplicabilă propunerilor legislative ale Bundesrat-ului este relativ în defavoarea acestuia. 
▪ Deliberarea în cadrul Bundesrat-ului în a doua lectură. În a doua lectură, competenţa Bundesrat-ului diferă în funcţie de conţinutul proiectelor de lege.   

Proiectele legilor de aprobare (care reprezintă aproape jumătate din legile federale), nu pot fi adoptate decât cu aprobarea expresă a Bundesrat-ului. Legea fundamentală precizează care sunt legile care necesită aprobarea Bundesrat-ului: legile privind modificarea Constituţiei; legile referitoare la bugetele statelor federate; legile care vizează autonomia organizaţională şi administrativă a statelor federate; legile privind transferul de suveranitate către UE. Aceste sunt proiecte consensuale, pentru care Bundesrat-ul deţine un drept absolut de veto.

Examinarea proiectelor în a doua lectură în cadrul Bundesrat-ului poate avea următoarele rezultate: textul votat de Bundestag este adoptat integral de Bundesrat (legea fiind definitiv adoptată); textul votat de Bundestag este respins de Bundesrat. Bundestag-ul sau Guvernul au competenţa de a sesiza comisia de mediere, în caz contrar, textul fiind definitiv respins; Bundesrat-ul nu aprobă textul în întregime, nu îl respinge şi solicită convocarea comisiei de mediere. În cel de-al doilea şi al treilea caz, soarta definitivă a textului se hotărăşte la a treia lectură, în funcţie de rezultatele obţinute de comisia de mediere. 

În ce priveşte legile care pot face obiectul unui opoziţii (toate legile care nu sunt legi de aprobare), influenţa Bundesratului este mai redusă. Dacă acesta aprobă, în a doua lectură, textul votat de Bundestag, legea este definitiv adoptată. În caz contrar, Bundesratul are obligaţia de a solicita reunirea comisiei de mediere. 

Proceduri legislative speciale

▪ Starea de necesitate legislativă.  În cazul în care moţiunea de încredere solicitată de Cancelarul federal nu este aprobată de majoritatea membrilor Bundestag-ului, iar Cancelarul nu cere dizolvarea Bundestag-ului, Preşedintele federal poate, la cererea Guvernului federal şi cu aprobarea Bundesrat-ului, să declare stare de necesitate legislativă pentru un proiect de lege declarat urgent de către Guvern şi respins de Bundestag. Dacă după declararea stării de necesitate legislativă Bundestag-ul respinge din nou proiectul sau îl adoptă într-o formă considerată de Guvernul federal ca inacceptabilă, proiectul de consideră definitiv adoptat dacă Bundesrat-ul îl aprobă. 

▪ Dispoziţii speciale în materie bugetară. Proiectele de lege privind bugetul şi proiectele legilor rectificative ale bugetului sunt transmise concomitent Bundesrat-ului şi Bundestag-ului. 

▪ Starea de război (de apărare).  Pentru ca Bundestag-ul să poată declara că teritoriul federal este supus unei agresiuni armate sau că o astfel de agresiune este iminentă, se solicită aprobarea Bundesrat-ului. Proiectele de lege ale Guvernului federal referitoare la declararea stării de război sunt trimise simultan la Bundesrat şi Bundestag, cele două Camere deliberând imediat, în comun, asupra acestora. 

▪ Competenţa regulamentară extinsă a Bundesratului
Bundesrat-ul aprobă majoritatea textelor regulamentare emise de Guvernul federal şi de anumiţi miniştri federali. Examinarea acestor proiecte, la care Bundestag-ul nu participă decât în cazuri excepţionale, revine, în mare măsură, Bundesrat-ului. În acest context, majoritatea lucrărilor sale se desfăşoară în cadrul comisiilor.

Alte aspecte

▪ În caz de vacanţă a funcţiei prezidenţiale, exercitarea competenţelor prezidenţiale se asigură de către Preşedintele Bundesrat-ului.

▪ Bundesrat-ul nu poate fi dizolvat de Guvernul Federal. Guvernul Federal nu răspunde în faţa Bundesrat-ului şi nu este, în consecinţă, supus votului de neîncredere al Bundesrat-ului, nefiind, constituţional, dependent de sprijinul acestuia. 

▪ Bundesrat-ul nu are dreptul de a înfiinţa comisii de anchetă. 

▪ În cadrul Bundesrat-ului, comisia pentru finanţe exercită funcţiile deţinute în cadrul Bundestag-ului de două comisii permanente: comisia pentru buget şi comisia pentru finanţe. 

II. ADMINISTRATIA PARLAMENTARĂ

1. ADMINISTRAŢIA ADUNĂRII FEDERALE
Condusă de Secretarul general, Administraţia Bundestagului are, pe lângă atribuţiile specifice unei astfel de structuri parlamentare (managementul resurse umane şi probleme tehnico-administrative) şi atribuţii în ce priveşte arhiva parlamentară, biblioteca, serviciile specializate de cercetare, serviciile pentru relaţii internaţionale, serviciile pentru petiţii. Preşedintele Bundestag-ului are autoritate asupra tuturor problemelor de personal referitoare la angajaţi, inclusiv în ce priveşte Poliţia Camerei.

Sarcinile administraţiei parlamentare constau atât în acordarea de asistenţă deputaţilor, cât şi în menţinerea unui contact permanent cu publicul (prin publicarea de broşuri şi alte materiale de informare, care pot fi comandate gratuit). Serviciul pentru vizitarea Bundestag-ului organizează tururi ghidate în clădirea parlamentară, iar cercetătorii au acces la sursele de informare parlamentare.
ORGANIGRAMA ADMINISTRAŢIEI BUNDESTAG-ULUI





▪ Direcţia generală P  -  Parlament şi membri:

- Direcţia servicii parlamentare (Divizia secretariat parlamentar, Serviciul de cercetare drept parlamentar, Serviciul stenograme, Secretariatul Comisiei de validare, imunităţi şi Regulament, Secretariatul pentru control parlamentar)

- Direcţia pentru deputaţi (Divizia pentru remunerarea deputaţilor, Divizia pentru personalul deputaţilor, Divizia pentru finanţarea partidelor şi a parlamentelor landurilor, Divizia medicală parlamentară)

- Direcţia pentru comisii (cuprinde Secretariatele celor 22 de comisii permanente)

▪ Direcţia generală W - Cercetare şi relaţii externe:

- Direcţia serviciilor de cercetare (formată din 11 secţii pe domenii specializate)

- Direcţia pentru relaţii internaţionale (Divizia de limbi străine, Divizia pentru adunări parlamentare internaţionale, Divizia pentru organizarea vizitelor în străinătate ale deputaţilor, Divizia pentru programe de schimburi internaţionale)

- Direcţia pentru petiţii (formată din 5 divizii)

▪ Direcţia generală I - Informare şi documentare:
- Direcţia bibliotecă şi documentare (Bibliotecă, Arhive parlamentare, Indexuri pe subiecte şi vorbitori, Documentare presă)

- Direcţia pentru informare şi relaţii publice (Serviciul de vizitare, Divizia pentru relaţii publice, Divizia pentru proiecte speciale, Divizia pentru artă)

- Direcţia pentru tehnologia informaţiei (Divizia pentru politică generală IT, Divizia pentru sisteme noi de informare, Divizia pentru tehnologia comunicaţiilor, Divizia pentru dezvoltarea sistemelor IT, Divizia pentru Securitate IT)

▪ Direcţia generală Z - Servicii centrale:
- Direcţia pentru administraţia centrală (alcătuită din 4 divizii cu atribuţii în domeniul personalului parlamentar şi al perfecţionării profesionale)

- Direcţia juridică (Divizia pentru buget, Divizia pentru probleme juridice, Divizia pentru poliţie şi securitate, Divizia pentru siguranţa documentelor clasificate şi protecţia datelor)
▪ Direcţia pentru servicii tehnice şi operaţionale (Divizia pentru întreţinerea şi conservarea clădirii, Divizia pentru achiziţii centrale, Divizia pentru proprietăţi şi tehnologie clădire, Divizia pentru logistică)

2. ADMINISTRAŢIA CONSILIULUI FEDERAL
În cadrul Secretariatului Consiliului Federal îşi desfăşoară activitatea aproximativ 190 de angajaţi.  Comparativ cu alte administraţii parlamentare, această cifră este relativ scăzută. 

Principala sarcină a Secretariatului constă în sprijinirea pregătirii şi desfăşurării şedinţelor Bundesrat-ului şi a comisiilor acestuia. Bundesrat-ul nu are un compartiment specializat pentru acordarea de asistenţă în cadrul procesului legislativ. 

▪ Secretarul general, Secretarul general adjunct

Secretarul general conduce Secretariatul Bundesratului, fiind în subordinea directă a Preşedintelui Consiliului. Secretarul general şi Secretarul general adjunct sunt numiţi sau demişi de către Preşedintele Consiliului. De asemenea, cu acordul prealabil al Bundesrat-ului, Preşedintele aprobă pensionarea acestora.  

Departamente

▪ Departamentul pentru Biroul Prezidiului şi relaţii parlamentare 

- Direcţia pentru Biroul Prezidiului. Are ca sarcină organizarea apariţiilor publice şi a altor întâlniri ale Preşedintelui Adunării, atât în Germania cât şi în străinătate. Pregăteşte călătoriile Preşedintelui Bundesrat-ului în străinătate şi organizează vizitele delegaţiilor străine invitate în Germania de Preşedinte. De asemenea, se ocupă şi de organizarea călătoriilor oficiale ale membrilor Consiliului consultativ permanent. 

- Direcţia pentru relaţii parlamentare. Are ca obiect principal de activitate menţinerea relaţiilor parlamentare ale Bundesratului. De asemenea, se  ocupă de pregătirea vizitelor delegaţiile parlamentare străine la Bundesrat. 

▪ Departamentul servicii parlamentare şi procedură legislativă

- Direcţia servicii parlamentare şi Direcţia legislativă. Au ca principale atribuţii pregătirea şi urmărirea  desfăşurării lucrărilor şedinţelor în plen.  

▪ Departamentul pentru serviciile comisiilor

Fiecare comisie a Bundesrat-ului dispune de un serviciu propriu, condus de către secretarul comisiei.  

▪ Departamentul pentru presă şi relaţii publice, vizite şi petiţii

Serviciul pentru presă; Compartimentele pentru relaţii cu publicul; Serviciul pentru vizitarea clădirii Bundesratului; Serviciul pentru petiţii.
▪ Departamentul pentru tehnologia informaţiei

Asigură instalarea, funcţionarea şi întreţinerea sistemelor moderne de tehnologie a informaţiei din cadrul Bundesrat-ului. 

▪ Departamentul pentru documentare

- Direcţia pentru documentare curentă şi arhivă. On line sau prin intermediul unui serviciu specializat, pune la dispoziţia membrilor Bundesrat-ului, a statelor federate şi a publicului, informaţii referitoare la procedurile parlamentare. Se ocupă, de asemenea, de arhivarea documentelor (în conformitate cu prevederile Legii federale privind arhivarea).

- Direcţia pentru documentare legislativă. Deţine arhiva completă a textelor originale şi a documentelor aferente, pentru toate legile federale (inclusiv pentru cele respinse).  

▪ Departamentul pentru administraţie

În afara sarcinilor administrative generale, departamentul are sarcini specifice în domeniul administraţiei parlamentare (resurse umane şi salarizare, buget administraţie, investiţii, conservare şi întreţinere clădiri parlamentare). Asigură serviciile tehnice necesare pentru desfăşurarea şedinţelor în plen/şedinţelor comisiilor şi coordonează măsurile de securitate. 

▪ Biblioteca

Este o bibliotecă academică specializată, care gestionează fondul de carte şi alte materiale documentare (îndeosebi din domeniul parlamentar). 

▪ Serviciul stenograme

Este condus de stenograful parlamentar. Răspunde de redactarea proceselor verbale ale şedinţelor în plen, precum şi de înregistrarea şedinţelor Camerei pentru afaceri europene şi ale Comisiei de mediere. 
3. REGATUL UNIT AL MARII BRITANII ŞI IRLANDEI DE NORD

În Marea Britanie, Parlamentul este format din Camera Comunelor şi Camera Lorzilor. 

Parlamentul este convocat anual de către Regină, fiecare sesiune durând, de regulă, un an. La Camera Comunelor, numărul de zile consacrate şedinţelor plenare este de 167, iar la Camera Lorzilor de 112. 

I. ORGANIZAREA CAMERELOR LEGISLATIVE

1. CAMERA COMUNELOR 
Este alcătuită din 646 membri, al căror mandat are o durată de 5 ani. Pe teritoriul Marii Britanii, membrii Camerei Comunelor se aleg prin sistem majoritar cu un singur tur de scrutin, organizat în circumscripţii uninominale, iar în Irlanda de Nord conform sistemului reprezentării proporţionale cu vot unic transferabil. Sistemul electoral britanic permite votul prin procură şi votul prin corespondenţă. 

Structură organizatorică

Organe de conducere

▪ Preşedintele Camerei Comunelor: este ales la începutul fiecărei legislaturi pentru un mandat de 5 ani.  Întrucât noul Preşedinte al Camerei trebuie să fie imparţial din punct de vedere politic, acesta are obligaţia de a demisiona (după alegere) din partidul din care face parte. Preşedintele Camerei Comunelor are 3 adjuncţi.

Organe de lucru

Comisiile generale. Sunt structuri de lucru specifice numai Camerei Comunelor. Instituirea sistemului comisiilor generale (la începutul sesiunii 2006-2007, când comisiile permanente au fost transformate în comisii generale) a avut ca scop principal accelerarea procesului legislativ. 

Pentru orice proiect de lege (atât public, cât şi privat
) depus la Parlament, se numeşte o comisie generală, a cărei denumire depinde de conţinutul iniţiativei legislative supuse examinării. O comisie generală este formată din minimum 16 membri şi maximum 50, componenţa acesteia reflectând configuraţia politică a partidelor reprezentate în Cameră. 
Comisia, prezidată de un preşedinte, dezbate proiectul conform regulilor care guvernează dezbaterile în plen asupra proiectelor de lege. Spre deosebire de fostele comisii permanente, comisiile generale sunt abilitate să solicite şi să obţină informaţii scrise şi orale din partea persoanelor oficiale şi experţilor din afara Parlamentului, ceea ce permite fundamentarea informaţională completă a procesului decizional.  

Marile comisii.  Sunt comisii generale suplimentare care au competenţe în dezbaterea de iniţiative teritoriale specifice: Marea Comisie pentru Scoţia (formată din toţi cei 72 de parlamentari scoţieni), Marea Comisie pentru Ţara Galilor (formată din 40 de parlamentari din Ţara Galilor, plus alţi 5) şi Marea Comisie pentru Irlanda de Nord (formată din 18 parlamentari din Irlanda de Nord, plus alţi 25).   

Comisiile speciale. În materia controlului politic al Guvernului, la Camera Comunelor au fost create 18 comisii de control sectorial (câte una pentru fiecare minister) şi mai multe comisii cu competenţe transversale. Comisiile de control sectorial (comisii ministeriale) sunt alcătuite din minimum 11 membri. Comisiile cu competenţe transversale – de exemplu, Comisia pentru auditul mediului înconjurător, Comisia pentru finanţe publice, Comisia pentru administraţia centrală - sunt abilitate să exercite controlul asupra mai multor ministere.

Controlul parlamentar se concentrează asupra următoarelor trei aspecte: cheltuieli, politici adoptate şi administraţie ministerială. 

Comisia întregii Camere (Committee of the whole House) 

De regulă, la Camera Comunelor, proiectele de lege sunt trimise comisiilor generale pentru examinare şi raport. Anumite categorii de texte - proiectele de lege constituţionale de importanţă deosebită, proiectele de lege urgente depuse de Guvern, proiectele de lege necontroversate - sunt supuse examinării Comisiei întregii Camere. La şedinţele acestei Comisii pot participa toţi deputaţii. 
	

	Comisiile comune. Alcătuite din membri ai Camerei Comunelor şi Camerei Lorzilor, comisiile comune au competenţe similare celor ale comisiilor speciale. 

Există comisii comune permanente - Comisia pentru drepturile omului şi Comisia pentru legislaţie secundară – şi comisii comune temporare, care îşi încetează activitatea după depunerea rapoartelor asupra proiectelor legislative cu care au fost sesizate. 

*

Grupurile parlamentare

- Grupul parlamentar al Partidului Laburist

- Grupul parlamentar al Partidului Conservator

- Grupul parlamentar al Partidului Liberal-Democratic

Fiecare grup parlamentar este condus de un coordonator-şef (Chief Whip), asistat de 10-12 colegi (whips).

Datorită numărului mic de membri, celelalte partide reprezentate în Camera Comunelor nu îşi organizează grupuri parlamentare. Formal, deputaţii acestora fac parte din opoziţie, dar votează potrivit intereselor propriilor partide. 

Existenţa şi funcţionarea grupurilor parlamentare se bazează mai mult pe loialitate decât pe impunerea unei discipline stricte. De aceea, migraţia parlamentară este ocazională şi accidentală. 

Deputaţii independenţi pot fi numai cei care au candidat ca independenţi. 

2. CAMERA LORZILOR

Camera Lorzilor are 750 de membri; potrivit sistemului de numire, aceştia aparţin uneia din următoarele 4 categorii: înalţi prelaţi (lorzi spirituali); nobili (care capătă titlul de pair prin succesiune ereditară); persoane înnobilate de Regină (titlul de lord având caracter viager); lorzi care îndeplinesc funcţii judiciare.

Camera Lorzilor va deţine rolul de Curte Supremă de Apel în materie civilă şi penală până în octombrie 2009, când, conform reformei constituţionale din 2005, se va înfiinţa Curtea Supremă (instituţie separată de Camera Lorzilor).  

Structura organizatorică

Organe de conducere
▪ Preşedintele Camerei Lorzilor: este ales de membrii Camerei. Un membru al Camerei Lorzilor poate fi ales în această funcţie pentru cel mult două mandate (5 ani fiecare). 
Organe de lucru
Comisiile speciale. La Camera Lorzilor există 18 comisii speciale. Membrii comisiilor speciale se numesc la începutul fiecărei sesiuni. 

Activitatea principalelor comisiilor speciale se concentrează asupra următoarelor 4 domenii: Uniunea Europeană, ştiinţă şi tehnologie, economie şi Constituţia Marii Britanii.  
Comisii speciale cu o importanţă deosebită:
- Comisia pentru Uniunea Europeană: are peste 80 de membri a căror activitate se desfăşoară în cadrul următoarelor 7 subcomisii: afaceri economice şi financiare; piaţă internă; afaceri externe, apărare şi dezvoltare; mediu şi agricultură; legislaţie şi instituţii; afaceri interne; politică socială şi probleme ale consumatorilor;

- Comisia pentru ştiinţă şi tehnologie;

- Comisia pentru Constituţie;

- Comisia pentru probleme economice;

- Comisia pentru delegarea puterilor şi a reformei regulamentare şi Comisia pentru calitatea actelor regulamentare care supraveghează modul în care Guvernul implementează legislaţia adoptată, precum şi pertinenţa competenţelor legale acordate miniştrilor în materia legislaţiei secundare

- Comisia pentru comunicaţii 

Alte comisii: Comisia pentru administraţia parlamentară, Comisia pentru Camera Comunelor (stabileşte cadrul politic de administrare a Camerei), Comisia pentru informare (examinează activitatea serviciilor de informare şi comunicare, inclusiv biblioteca şi arhiva, conform strategiei şi limitelor financiare aprobare de Cameră), Comisia pentru privilegii, Comisia pentru proceduri parlamentare, Comisia pentru serviciile alimentare ale Camerei, Comisia de selecţie (a membrilor comisiilor speciale).
Comisia întregii Camere (Committee of the whole House)

La Camera Lorzilor, proiectele de lege sunt examinate, de regulă, de Comisia întregii Camere, la şedinţele căreia pot participa toţi membrii Camerei.
*

Grupurile politice din cadrul Camerei sunt: Grupul Partidului Laburist; Grupul Partidului Conservator; Grupul Partidului Liberal-Democrat; Grupul independenţilor.

3. Diferenţa de competenţe între cele două Camere

Stabilitatea şi coerenţa de la Palatul Westminster decurg din trei aspecte specifice sistemului politic britanic: discreţia politică a suveranului, sistemul bipartidist (care permite mult mai uşor menţinerea raportului de forţe între putere şi opoziţie) şi cutuma conform căreia liderul partidului câştigător în alegeri este numit în funcţia de premier (se asigură astfel autoritatea morală a Guvernului asupra majorităţii parlamentare). 

Legea din 1911 privind Parlamentul a consacrat definitiv predominanţa Camerei Comunelor asupra Camerei Lorzilor. Camerei Comunelor i s-a conferit competenţa de aprobare a bugetului şi de exercitare a controlului financiar asupra Guvernului şi Coroanei.  În prezent, Camera Comunelor concentrează întreaga putere legislativă şi de control parlamentar asupra Guvernului. 

▪ În materie legislativă, Camera Comunelor deţine rolul cel mai important. Camera Lorzilor are competenţe limitate, infirmând principiul potrivit căruia, în parlamentele bicamerale, camerele legislative deţin competenţe echilibrate, iar procesul legislativ se desfăşoară conform unor reguli procedurale similare. 

- Toate proiectele de lege trebuie adoptate în formă identică de cele două Camere. În consecinţă, dacă un text adoptat de o Cameră este amendat de cealaltă, el este din nou examinat de către prima Cameră până când se obţine acordul comun asupra textului (procedura navetei parlamentare). Camera Comunelor are dreptul de a-şi impune punctul de vedere în cazul în care Camera Lorzilor respinge în întregime un text sau dacă îl amendează de o manieră inacceptabilă pentru Camera inferioară. Dacă aceasta din urmă votează acelaşi proiect în cursul a două sesiuni anuale succesive, proiectul poate primi asentimentul regal, chiar fără acordul Camerei Lorzilor. 

- Derularea procedurii legislative în cadrul comisiilor. La Camera Lorzilor, examinarea textelor este cel mai adesea încredinţată “Comisiei întregii Camere”. La Camera Comunelor, majoritatea proiectelor de lege sunt trimise comisiilor generale (în care partidele sunt reprezentat proporţional cu numărul mandatelor câştigate). Numai categoriile de texte menţionate mai sus sunt trimise spre examinare Comisiei întregii Camere.

- Regimul depunerii amendamentelor. La Camera Comunelor, preşedintele comisiei sesizate în fond dispune de putere discreţionară în selectarea amendamentelor care urmează a fi înscrise pe ordinea de zi a şedinţelor comisiei; la Camera Lorzilor, toate amendamentele sunt supuse dezbaterii.

▪ Proceduri legislative particulare

- Convenţia de la Salisbury. În virtutea acestei Convenţii, încheiate în 1946,  membrii Camerei Lorzilor nu se pot opune, în a doua sau a treia lectură, unui proiect de lege al cărui principiu a fost inclus în programul electoral al Guvernului. 

- Proiectele financiare (Money bills)

Proiectele de lege financiare sunt texte care conţin numai dispoziţii referitoare la impozite, cheltuieli şi împrumuturi publice. Numai Preşedintele Camerei Comunelor are autoritatea de a decide dacă un proiect de lege constituie un proiect financiar.

În ce priveşte aceste proiecte, Camera Lorzilor are competenţe limitate: este cea de-a doua Cameră sesizată, nu poate aduce amendamente şi nici nu poate respinge proiectele. Acestea sunt considerate ca fiind adoptate de Parlament, în versiunea votată de Camera Comunelor, în cel mult o lună de la transmiterea la Camera Lorzilor.

▪ Deşi Camera Comunelor este principalul actor în procesul legislativ, Camera Lorzilor, ca organ de deliberare, are posibilitatea de a influenţa, prin avizele date, conţinutul şi forma definitivă a proiectelor de lege publice.

În ce priveşte proiectele de legi private, Camera Lorzilor are posibilităţi mai largi de influenţare a procesului legislativ. Astfel, această Cameră poate paraliza timp de un an procedura de vot în Camera Comunelor, prin exercitarea unui drept de veto absolut.

II. ADMINISTRAŢIA PARLAMENTARĂ

1. ADMINISTRAŢIA CAMEREI COMUNELOR

Organe de conducere

- Comisia Camerei Comunelor. Conform Legii din 1978 privind Administraţia Camerei Comunelor, Comisia Camerei Comunelor deţine competenţa generală în conducerea şi organizarea serviciilor administraţiei parlamentare. Comisia este alcătuită din: Preşedintele Camerei (care este preşedintele comisiei) şi 5 membri (liderul Camerei, un deputat desemnat de liderul opoziţiei şi trei deputaţi numiţi de Cameră).

- Secretarul general al Camerei (Clerk of the House): este şeful executiv al administraţiei parlamentare şi ordonatorul principal de credite al Camerei.

- Consiliul de conducere: este format din şefii celor 6 departamente ale Camerei şi prezidat de Secretarul general al Camerei. 

Structuri de lucru
Administraţia Camerei Comunelor are 6 departamente principale:

▪ Departamentul Secretarului general: Biroul pentru depunerea întrebărilor şi moţiunilor; Serviciul legislativ (are 3 compartimente), Biroul pentru Jurnalul oficial al Camerei, Biroul pentru comisii, Biroul pentru teritoriile de peste mări, Biroul pentru servicii juridice.
▪ Departamentul Responsabilului cu asigurarea ordinii şi securităţii Camerei (Serjeant at Arms): Direcţia pentru comunicaţii parlamentare, Direcţia pentru clădirile parlamentare, Direcţia serviciilor de întreţinere a clădirii parlamentare, Serviciul de securitate.

▪ Departamentul Bibliotecă: Serviciul de cercetare (are 7 secţii), Serviciile pentru furnizarea de referinţe parlamentare (are 4 compartimente), Serviciul resurse bibliotecă şi sisteme de informare (are 3 compartimente).
▪ Departamentul financiar şi administrativ: Directorul financiar şi al administraţiei; Biroul Directorului financiar şi al administraţiei; Direcţia de dezvoltare; Direcţia operaţiuni financiare; Direcţia pentru managementul resurselor umane; Compartimentul pentru protecţia muncii, siguranţă şi bunăstare (comun celor două Camere). 

▪ Departamentul pentru Raportul oficial. Atribuţii în redactarea şi tipărirea proceselor verbale ale şedinţelor Camerei şi ale comisiilor parlamentare.

▪ Departamentul pentru alimentaţie

▪ Alte servicii parlamentare: Serviciul de poştă, Serviciul telefoane, Oficiul pentru turism. 

2. ADMINISTRAŢIA CAMEREI LORZILOR

Organe de conducere

- Comisia pentru administraţie şi servicii. Răspunde de buna organizare şi funcţionare a serviciilor administraţiei parlamentare.

- Secretarul general (Clerk of the Parliaments). Este şeful administraţiei parlamentare permanente şi ordonator principal de credite. Are competenţa de a încheia, în numele Camerei, contracte de cumpărare terenuri şi proprietăţi.

Administraţia parlamentară

▪ Servicii parlamentare: proiecte de lege publice şi private, legislaţie delegată, Hansard (Raport oficial), comisii 

▪ Servicii corporative: Lordul Preşedinte, planificare activităţi, tehnologia informaţiei şi comunicaţiilor, audit intern, teritorii de peste mări

▪ Servicii de informare: Biblioteca, informare, arhive şi management înregistrări documente, televiziune, educaţie, vizită clădire.

▪ Resurse financiare: finanţe 

▪ Resurse umane: resurse umane, Departamentul pentru alimentaţie

▪ Servicii de asistenţă: securitate, cazare, sedii, protocol, etc.

▪ Serviciul de informare parlamentară şi tehnologia comunicaţiilor

4. BELGIA

Belgia a adoptat un sistem bicameral chiar de la crearea sa în anul 1830. Constituţia din 1831 a consacrat instituţionalizarea parlamentului bicameral, stipulând că acesta este format din Camera Reprezentanţilor şi Senat. Odată cu opţiunea pentru structura federativă a statului, organizarea bicamerală a forului legislativ a devenit o necesitate. Parlamentul federal îndeplineşte rolul de reprezentare a suveranităţii naţionale, în timp ce la nivelul fiecărei comunităţi şi regiuni se constituie câte o adunare parlamentară. 
I. ORGANIZAREA CAMERELOR LEGISLATIVE
1. CAMERA REPREZENTANŢILOR

Este formată din 150 de membri, aleşi conform sistemului reprezentării proporţionale cu scrutin de listă şi vot preferenţial (opţional). Durata mandatului este de 4 ani. 

În Belgia, votul este obligatoriu. Sancţiunea absenţei nemotivate la vot constă în amendă sau în radierea din registrul electoral a persoanei în cauză.

Structură organizatorică

Organe de conducere

▪ Preşedintele Camerei Reprezentanţilor: este ales la începutul fiecărei sesiuni parlamentare (sesiunea parlamentară începe din a doua zi de marţi a lunii octombrie şi se încheie în a doua zi de marţi a lunii octombrie din anul următor). În practică însă, Preşedintele îşi păstrează funcţia pe toată durata legislaturii. 

▪ Conferinţa preşedinţilor: este formată din Preşedintele şi vicepreşedinţii Camerei, foştii preşedinţi ai Camerei care sunt încă deputaţi, preşedintele şi un membru al fiecărui grup politic. La reuniunile Conferinţei preşedinţilor participă şi ministrul pentru relaţia cu Parlamentul.

▪ Biroul Camerei: este compus din Preşedintele Camerei, maximum 5 vicepreşedinţi şi maximum 4 secretari, aleşi de plen. Conform articolului 3, paragrafele 3 şi 4 din Regulamentul Camerei, Biroul se completează cu:

- membri „asociaţi”, desemnaţi de grupurile politice formate din cel puţin 12 membri şi ai cărui membri nu deţin funcţiile de preşedinte, vicepreşedinte sau secretari; membrii asociaţi sunt asimilaţi, în condiţiile prevăzute de Regulament, secretarilor;

- preşedinţii grupurilor politice, asimilaţi, în condiţiile prevăzute de Regulament, vicepreşedinţilor sau secretarilor Camerei.

▪ Colegiul chestorilor: este format din 6 deputaţi, aleşi pentru o perioadă de 2 ani. 

Organe de lucru

Comisiile permanente. Atribuţiile şi denumirea comisiilor permanente se stabilesc, la începutul fiecărei legislaturi, de către Preşedintele Camerei, cu avizul Conferinţei preşedinţilor. 

Fiecare comisie permanentă este formată din 17 membri, desemnaţi de grupurile politice conform principiului reprezentării proporţionale. 

La Camera Reprezentanţilor există 11 comisii permanente: comisia pentru economie, politică ştiinţifică, educaţie, instituţii ştiinţifice şi culturale naţionale, pentru clasele mijlocii şi agricultură; comisia pentru afaceri interne, afaceri generale şi pentru funcţia publică; comisia pentru relaţii externe; comisia pentru finanţe şi buget; comisia pentru infrastructură, comunicaţii şi întreprinderi publice; comisia pentru justiţie; comisia de apărare naţională; comisia pentru afaceri sociale; comisia pentru sănătate publică, mediu şi modernizarea societăţii; comisia pentru revizuirea Constituţiei şi reforma instituţiilor; comisia pentru probleme de drept comercial şi economic.

Comisiile temporare. Pot fi înfiinţate la solicitarea Camerei sau a Preşedintelui acesteia, pentru examinarea anumitor proiecte de lege/propuneri legislative. Sunt conduse de un preşedinte (ales de membrii comisiei sau numit, fără vot deliberativ, de Preşedintele Camerei) şi doi vicepreşedinţi. Misiunea comisiei temporare încetează odată cu depunerea raportului asupra proiectului de lege/propunerii legislative cu care a fost sesizată.

Comisiile speciale. Se înfiinţează în cadrul Camerei la începutul fiecărei legislaturi, pentru îndeplinirea unor atribuţii specifice. 
Comisiile speciale sunt: comisia pentru naturalizări (17 membri); comisia pentru petiţii (17 membri); comisia pentru urmărirea Comitetului permanent de control al serviciilor de poliţie (7 membri); comisia de control al cheltuielilor electorale şi a contabilităţii partidelor politice (10 membri); comisia pentru controlul comerţului cu arme (13 membri); comisia pentru examinarea cererilor de autorizare a începerii urmăririi penale a unui membru al Camerei (7 membri); comisia pentru examinarea fondurilor financiare ale Camerei (11 membri); comisia pentru Regulament (17 membri).

Comitetele consultative. 

- Comitetul consultativ pentru probleme europene. Este compus din 10 membri ai Camerei Reprezentanţilor şi 10 europarlamentari. Preşedintele acestei comisii este Preşedintele Camerei. Misiunea comisiei constă în stabilirea şi menţinerea de relaţii permanente între Parlamentul European şi Cameră, precum şi în examinarea şi  avizarea documentelor referitoare la afacerile europene.

- Comitetul consultativ pentru emancipare socială. Fiecare grup reprezentat în comisiile permanente îşi desemnează în acest comitet cel puţin un membru. La solicitarea Camerei, a unei comisii permanente sau din proprie iniţiativă, comitetul îşi exprimă opinia asupra problemelor legate de emanciparea socială. 

- Comitetul consultativ pentru probleme ştiinţifice şi tehnologice. Se înfiinţează în aceleaşi condiţii ca şi Comitetul consultativ pentru emancipare socială. La solicitarea Camerei, a unei comisii permanente sau din proprie iniţiativă, comitetul îşi exprimă opinia asupra problemelor ştiinţifice şi tehnologice care intră în competenţa autorităţii federale. 

Comisiile de anchetă. Camera Reprezentanţilor îşi exercită dreptul de anchetă conferit constituţional (art.56), prin intermediul comisiilor de anchetă. Aceste comisii examinează probleme grave apărute în cadrul societăţii (de exemplu, cazurile de dispariţie a copiilor, falimentul Companiei Sabena etc.).
Comisiile mixte
- Comisia parlamentară de mediere. Conform art.82 din Constituţie, la începutul fiecărei legislaturi, imediat după alegerea Birourilor, cele două Camere îşi desemnează reprezentanţii în Comisia parlamenară de mediere.
Comisia este formată din: 10 senatori plus Preşedintele Senatului, 10 deputaţi plus Preşedintele Camerei Reprezentanţilor. Membrii comisiei (cu excepţia celor doi Preşedinţi) sunt numiţi de fiecare Adunare, respectându-se principiul reprezentării proporţionale a grupurilor politice. 

Competenţe: soluţionează eventualele conflicte de competenţă între cele două Camere; stabileşte termenele în care Senatul se poate pronunţa asupra unor proiecte declarate urgente de Guvern; stabileşte termenul în care Camera Reprezentanţilor trebuie să se pronunţe asupra unui proiect de lege trimis sau retrimis de Senat; explicitează regulile care guvernează procedura de avizare de către Camere a propunerilor de acte normative ale Comisiei Europene. 
- Comisia de control al cheltuielilor electorale şi al contabilităţii partidelor politice

- Comisia specială însărcinată cu examinarea crizei financiare şi bancare

*
Repartizarea pe grupuri lingvistice

În funcţie de circumscripţiile electorale în care au fost aleşi, cei 150 de deputaţi sunt repartizaţi în două grupuri lingvistice: grupul lingvistic francez şi grupul lingvistic flamand (deputaţii aleşi de Consiliul Comunităţii germanofone fac parte din grupul lingvistic francez). Repartizarea pe grupuri lingvistice joacă un rol important, întrucât, pentru adoptarea anumitor proiecte de lege, suplimentar unei majorităţi de 2/3 din numărul total al deputaţilor, este necesar şi un vot majoritar în cadrul grupurilor lingvistice.  
Grupurile politice

Grupurile politice sunt formate din deputaţii care aparţin aceluiaşi partid. Conform Regulamentului, pentru a fi recunoscut, un grup politic trebuie să aibă cel puţin 5 membri. Liderul grupului politic este purtătorul de cuvânt al acestuia în Cameră. Grupuri politice:

- Grupul Partidului Socialist (socialiştii francofoni)

- Grupul Partidului Socialist-Spirit (cartelul format din socialiştii flamanzi şi formaţiunea Spirit)

- Grupul Ecolo-Groen (ecologişti francofoni şi flamanzi)

- Grupul Mişcării Reformatoare (liberali francofoni)

- Grupul Frontului Naţional (naţionalişti francofoni de dreapta)

- Grupul Open-Vld (liberali flamanzi)

- Grupul Vlaams Belang (naţionalişti flamanzi de dreapta)

- Grupul Jean-Marie Dedecker (partid de dreapta flamand, fondat de Jean-Marie Dedecker)

- Grupul Partidului Democrat-Creştin flamand şi al Noii Alianţe flamande (cartel format din democrat-creştinii flamanzi din cadrul Partidului democrat-creştin flamand şi naţionaliştii flamanzi din cadrul formaţiunii Noua Alianţă flamandă)

- Grupul Centrului Democrat Umanist francofon (umanişti francofoni)

2. SENATUL

Este format din 71 de membri, aleşi pentru un mandat de 4 ani, după cum urmează: ▪ prin sistemul reprezentării proporţionale cu scrutin de listă pentru un număr de 40 de mandate, alocate candidaţilor aleşi direct în circumscripţii plurinominale constituite pe criterii lingvistice (25 pentru Colegiul electoral flamand şi 15 pentru Colegiul electoral francez);

▪ 21 de senatori sunt desemnaţi de către Adunările Comunităţilor: 10 de către şi din cadrul Consiliului Comunităţii flamande; 10 de către Consiliul Comunităţii franceze; 1 de către şi din cadrul Consiliului Comunităţii germane;

▪ 10  senatori sunt numiţi astfel:  6 de către senatorii aleşi direct; 4 de către 21 de senatori desemnaţi de Comunităţi. 

Sistemul parlamentar Belgian menţine instituţia senatorilor de drept (descendenţii Regelui sau, în lipsa acestora, alţi descendenţi ai familiei regale). În actualul Senat, senatorii de drept sunt în număr de 3 (prinţul Philippe, prinţesa Astrid şi prinţul Laurent).

Ca şi la Camera Reprezentanţilor, votul este  obligatoriu.

Structura organizatorică

Organe de conducere

▪ Preşedintele Senatului: este ales la începutul fiecărei sesiuni, cu votul majoritar al membrilor prezenţi. În mod tradiţional, Preşedintele Senatului face parte din unul din partidele majorităţii guvernamentale, în timp de prim-vicepreşedintele aparţine unui partid de opoziţie şi altei grupări lingvistice decât cea din care face parte Preşedintele.  

▪ Biroul Senatului: este format din Preşedinte, trei vicepreşedinţi, preşedinţii grupurilor politice reprezentate comisiile permanente (asimilaţi vicepreşedinţilor) şi 3 chestori (aleşi prin scrutin de listă). Toţi membrii Biroului sunt aleşi la începutul legislaturii şi la începutul fiecărui an parlamentar. 

▪ Colegiul chestorilor: este alcătuit din 3 senatori care fac parte din Birou. Colegiul asigură conducerea gestiunii financiare şi materiale a Senatului. 

Organe de lucru

Comisiile permanente. La Senat, fiecare din cele 6 comisii permanente este formată din 17 membri, care îşi aleg preşedintele şi 2 vicepreşedinţi. 

Acestea sunt: comisia pentru justiţie; comisia pentru relaţii externe şi apărare; comisia pentru afaceri instituţionale; comisia pentru finanţe şi afaceri economice; Comisia internă şi pentru afaceri administrative; Comisia pentru afaceri sociale.

Comisiile reunite. Senatul sau Preşedintele Senatului pot încredinţa mai multor comisii sarcina examinării în comun a unor probleme care intră în domeniul de competenţă a acestora. Comisiile reunite sunt conduse de preşedintele uneia din comisii, care este decan de vârstă.

Comisii reunite: Comisiile reunite pentru justiţie şi afaceri sociale; Comisiile reunite pentru justiţie şi probleme interne

Comitetele consultative

- Comitetul consultativ pentru egalitatea de şanse între femei şi bărbaţi. La începutul legislaturii şi pentru toată durata acesteia, Adunarea desemnează un comitet consultativ însărcinat cu examinarea problemelor referitoare la egalitatea de şanse între femei şi bărbaţi (format din 17 membri). Dispoziţiile Regulamentului referitoare la organizarea şi funcţionarea comisiilor permanente sunt  aplicabile şi acestui Comitet.  

- Comitetul consultativ pentru afaceri europene. La începutul fiecărei legislaturi, Adunarea desemnează 10 membri (şi 10 supleanţi) care să reprezinte Senatul în cadrul Comitetului consultativ federal însărcinat cu afaceri europene. 

Comisii speciale

- Comisia pentru supravegherea Comitetului permanent de control al serviciilor de informaţii şi de securitate.

La începutul fiecărei legislaturi, Adunarea desemnează, pe toată durata legislaturii, o comisie permanentă pentru urmărirea Comitetului permanent de control al serviciilor de informaţii şi de securitate (Comitetul permanent R). Comisia, condusă de Preşedintele Senatului, este formată din 4 membri, numiţi de Senat prin scrutin de listă. Atribuţiile comisiei relevă din Legea organică din 18 iulie 1991 privind controlul serviciilor de poliţie şi de informaţii. Şedinţele comisiei se desfăşoară cu uşile închise. 

Comisii mixte

- Comisia parlamentară de mediere

- Comisia de control al cheltuielilor electorale şi al contabilităţii partidelor politice

- Comisia specială însărcinată cu examinarea crizei financiare şi bancare

*
Grupurile politice

Senatorii aleşi direct de către corpurile electorale se pot organiza în grupuri politice în funcţie de listele pe care au fost aleşi. 

Senatorii desemnaţi de Consiliul Comunităţii franceze, de Consiliul Comunităţii flamande sau de către Senat nu pot adera decât la grupul la intervenţia căruia au fost desemnaţi. 

Senatorul desemnat de Consiliul Comunităţii germanofone poate adera la orice grup. 

După alegerile din 2007, formaţiunile politice reprezentate în Senat sunt: Liberalii şi democraţii flamanzi (VLD), Partidul Democrat creştin flamand-Noua Alianţă flamandă (CD&V-N-VA), Partidul Socialist (SPA) Spirit-flamand, Vlaams Belang (VB) flamand, Lista Jean-Marie Dedecker-flamand, Groen-flamand, Partidul socialist francofon (PS), Mişcarea Reformatoare  (MR) – francofon, Ecolo – francofon, Centrul Democrat Umanist (CDH) – francofon, Frontul Naţional (FN) – francofon.

3. Diferenţa de competenţe între cele două Camere
Iniţial, cele două Camere legislative aveau puteri identice, deşi sistemul de recrutare a membrilor acestora era diferit. Astfel, Camera Reprezentanţilor era considerată  adunarea poporului, în timp ce Senatul era adunarea aristocraţilor.

Revizuirea Constituţiei din 1993 a aduse anumite schimbări în organizarea bicamerală a Parlamentului, în special în ceea ce priveşte repartiţia prerogativelor celor două Camere.  Astfel, Camera Reprezentanţilor deţine controlul politic asupra Guvernului şi are rol decisiv în domeniul finanţelor publice, în timp ce Senatul are rolul unei camere de reflecţie în procesul legislativ şi exprimă particularităţile comunităţilor şi regiunilor. 
Prin Constituţie, se asigură un bicameralism egalitar în ce priveşte problemele fundamentale ale statului şi raporturile între autorităţile federale şi cele ale comunităţilor şi regiunilor.

Potrivit art.36 din Constituţie, puterea legislativă se exercită în mod colectiv de Rege, Camera Reprezentanţilor şi Senat. Aceste trei ramuri ale puterii legislative au şi dreptul de iniţiativă legislativă. 

În domeniile expres prevăzute de art.77 din Constituţie, Camera Reprezentanţilor şi Senatul au competenţe legislative identice (de exemplu, declaraţia de revizuire a Constituţiei şi revizuirea Constituţiei, domeniile care trebuie reglementate de către cele două Camere legislative în baza prevederilor constituţionale, legile privind aprobarea tratatelor, legile referitoare la Consiliul de Stat, legile de organizare a tribunalelor, legile privind aprobarea acordurilor de cooperare încheiate între Stat, comunităţi şi regiuni, etc.)

Camera Reprezentanţilor are competenţă decizională exclusivă în materie de naturalizare, în domeniul legilor privind răspunderea civilă şi penală a membrilor Guvernului, în privinţa aprobării bugetului şi a exerciţiului bugetar, precum şi în domeniul stabilirii efectivelor armatei. 

II. ADMINISTRAŢIA PARLAMENTARĂ

Conform Constituţiei (art.60), cele două Camere ale Parlamentului beneficiază de autonomie administrativă, ceea ce le conferă dreptul de a stabili modul de organizare şi funcţionare a serviciilor parlamentare, precum şi statutul personalului parlamentar.
1. ADMINISTRAŢIA CAMEREI REPREZENTANŢILOR

Organe de conducere

▪ Secretarul general (Grefierul). Este numit prin vot de plenul Camerei. Are în subordine toate serviciile şi personalul angajat al Camerei.

▪ Secretarul general adjunct. Este numit de Biroul Camerei. Deţine funcţia de director general al serviciilor legislative.

▪ Directorul general al serviciilor Chesturii. Este numit de Biroul Camerei, la propunerea Colegiului chestorilor.

ORGANIGRAMA SERVICIILOR CAMEREI REPREZENTANŢILOR
























2. ADMINISTRAŢIA SENATULUI
Referitor la Serviciile Administraţiei, Regulamentul Senatului prevede următoarele:

- Secretarul general se alege de plenul Senatului, prin vot secret. Candidaţii sunt propuşi de Biroul Senatului (art.91);

- Secretarul general răspunde de Arhivele Senatului (art.92);

- Secretarul general conduce Serviciile Administraţiei, în numele cărora răspunde în faţa Biroului şi a Colegiului chestorilor;

- În cazul în care Secretarul general nu îşi poate îndeplini atribuţiile, acestea se îndeplinesc, pe domenii de competenţă, de: secretarul general adjunct, directorul sau directorul general al serviciilor legislative, directorul sau directorul general al Chesturii;

- prin împuternicirea Secretarului general, directorul sau directorul general al Chesturii conduce serviciile de contabilitate;

- Serviciile Senatului se află sub autoritatea Biroului. Organizarea şi statutul angajaţilor se stabilesc prin Regulamentul organic aprobat de Biroul Senatului. La propunerea Colegiului chestorilor, Biroul numeşte şi revocă pe angajaţi, stabilind de asemenea, nivelul remuneraţiilor (art.93). 
5. SPANIA
Parlamentul spaniel (Cotes Generales) este format din Congresul Deputaţilor şi Senat. 

I. ORGANIZAREA CAMERELOR LEGISLATIVE

1. Congresul Deputaţilor
Este format din minimum 300 şi maximum 400 de deputaţi, aleşi prin vot universal, liber, egal, direct şi secret. Sufragiul se bazează pe sistemul reprezentării proporţionale cu repartizarea resturilor electorale potrivit sistemului Hondt. În prezent, Congresul Deputaţilor este format din 350 de deputaţi. 

Structura organizatorică
Organe de conducere

▪  Prezidiul Camerei:  este format din Preşedintele Camerei, 4 vicepreşedinţi şi 4 secretari.
▪ Biroul permanent: este format din 52 de membri, pe baza principiului reprezentării proporţionale a grupurilor parlamentare.
Organe de lucru

Comisiile permanente legislative: comisia constituţională (cu subcomisia pentru modificarea regimului electoral; comisia pentru afaceri externe; comisia pentru justiţie; comisia pentru interne;comisia de apărare; comisia pentru economie şi finanţe;  comisia pentru buget; comisia pentru promovare; comisia pentru educaţie, politică socială şi sport (cu subcomisia pentru sportul profesionist); comisia pentru muncă si imigrare;  comisia pentru industrie, turism şi comerţ;  comisia pentru mediu, agricultură şi pescuit; comisia pentru administraţie publică; comisia de cultură; comisia pentru sănătate şi protecţia consumatorului; comisia pentru locuinţe;  comisia pentru ştiinţă şi inovare;  comisia pentru egalitate de şanse (cu subcomisia privind violenţa domestică);  comisia pentru cooperare internaţională şi dezvoltare.
Comisii permanente nelegislative: comisia pentru Regulament;  comisia pentru statutul deputaţilor; comisia pentru petiţii;  comisia pentru politici în domeniul persoanelor cu dizabilităţi;  comitetul consultativ pentru numiri;  comisia de control a creditelor pentru cheltuieli.
Comisii nepermanente: Comisia de monitorizare şi evaluare a Pactului de la Toledo; Comisia pentru siguranţa rutieră şi prevenirea accidentelor rutiere.
Comisii mixte permanente: comisia comună pentru relaţiile cu Curtea de Conturi; comisia comună pentru Uniunea Europeană;  comisia mixtă pentru relaţiile cu Avocatul Poporului; Comisia comună pentru studierea problemei drogurilor.
Comisii mixte nepermanente: comisia comună de control a RTVE;  comisia mixtă pentru studiul schimbărilor climatice.

*

 Grupurile parlamentare:
- Grupul  Partidului Muncitoresc Socialist  (169 membri) 
- Grupul Partidului Popular (153 membri) 
- Grupul Convergenţă şi Uniune în Catalonia (10 membri) 
- Grupul Stângii Republicane din Catalonia (6 membri) 
- Grupul Esquerra Republicana-Iniţiativa verzilor din Catalonia (5 membri)  
- Grupul parlamentar mixt (7 membri) 
2. SENATUL

Senatul este compus din 264 de senatori, aleşi pentru un mandat de 4 ani. 

Cea de-a doua Cameră a parlamentului se formează potrivit principiului reprezentării teritoriale. Senatorii, spre deosebire de deputaţi, reprezintă colectivităţile locale. Fiecărei provincii i s-au repartizat 4 mandate de senatori.

Explicaţia stabilirii aceluiaşi număr de senatori pentru fiecare provincie, deşi acestea sunt inegale din punct de vedere al numărului de locuitori, constă în faptul că Spania este considerată, de unele cercuri politice, un stat cvasifederal, situaţie în care, indifferent de mărimea statelor membre ale federaţiei sau a populaţiei acestora, li se repartizează un număr egal de mandate de senator. Comunităţile autonome au dreptul, în plus, de a desemna unul sau mai mulţi senatori pentru fiecare segment de populaţie ce depăşeşte 1.000.000 de locuitori. Desemnarea se face de către adunările legislative locale.

Structura organizatorică
Organe de conducere

▪ Prezidiul Senatului: este format din Preşedintele Senatului, doi vicepreşedinţi şi patru secretari. Prezidiul este ales la începutul fiecărei legislaturi. 
▪ Biroul permanent: este compus din Preşedintele Senatului şi minimum 21 de senatori, desemnaţi de grupurile parlamentare conform principiului reprezentării proporţionale. 
Conform art.73 din Constituţie, Biroul permanent poate convoca Senatul în sesiune extraordinară. Asigură, de asemenea, funcţionarea Senatului în perioada vacanţei parlamentare. 

Organe de lucru

În cadrul Senatului există un număr de 37 de comisii parlamentare. Fiecare comisie este formată din 26 de senatori, desemnaţi de grupurile parlamentare conform principiului reprezentării proporţionale. Conducerea fiecărei comisii se asigură de un birou, compus dintr-un preşedinte, doi vicepreşedinţi şi un secretar. Acestea sunt:
- comisiile legislative (24): constituţională; administraţie publică; relaţii externe; ştiinţă şi inovaţie; cultură; cooperare internaţională; apărare; economie şi finanţe; educaţie; politică socială şi sport; entităţi locale; dezvoltare; egalitate de şanse; industrie; turism şi comerţ; interne; justiţie; mediu, agricultură şi pescuit; buget; sănătate şi consum; muncă şi imigraţie; locuinţe; comunităţi autonome;

- comisiile non-legislative (6): afaceri latino-americane; incompatibilităţi; numiri; petiţii; Regulament; cereri; 

- comisia specială privind adopţiile naţionale şi alte probleme conexe; 
- comisii mixte (6) : controlul televiziunii publice (RTVE) şi a altor societăţi; relaţii cu Ombudsmen-ul; studierea schimbărilor climatice; studierea problemei drogurilor; Uniunea Europeană; relaţii cu justiţia. 

*

Grupurile parlamentare:

-  Grupul Partidului Popular;
-  Grupul Partidului Muncitoresc Socialist;
-  Entesa Catalana de Progrés;
- Grupul Convergenţă şi Uniune în Catalonia;
- Grupul senatorilor naţionalişti Vascos;
-  Grupul mixt.

3. Diferenţa de competenţe între cele două Camere

Funcţia de integrare teritorială a Senatului. Senatul are un rol important în dezvoltarea comunităţilor regionale şi locale. Camera superioară are un rol instituţional important în acest domeniu, atât datorită specializării în domeniu, cât şi caracterului constituţional al acestei competenţe (Constituţie, art. 69.1).  

Cele două Camere au competenţe similare în ce priveşte problemele regionale, dar,  potrivit Constituţiei, Senatul îşi poate exprima opiniile legate de aceste probleme înaintea Congresului. Aceste competenţe privesc:

- aprobarea acordurilor de cooperare între comunităţile locale (Constituţie, art 145.2);
- transferul de fonduri în domeniul distribuirii şi regularizării Fondului  de Compensare Inter-Teritorială (Constituţie, art 158.2);

- implementarea măsurilor necesare funcţionării Comisiilor de auto-guvernare potrivit competenţelor legale sau pentru prevenirea desfăşurării de acţiuni care lezează interesele generale ale Spaniei (Constituţie, art.155).  
Funcţia legislativă.  Trăsătura caracteristică a procedurii legislative a Parlamentului spaniol constă în faptul că toate proiectele legislative se depun la Congresul Deputaţilor. La Senat, se depun numai legile privind Fondul de Compensare Inter-teritorială (în virtutea competenţei constituţionale de reprezentare teritorială). 
Proiectele adoptate de Congres sunt trimise Senatului, care le poate opune un veto sau le poate aduce amendamente. Exprimarea unui veto de către Senat echivalează cu dezacordul acestei Camere faţă de proiectul respectiv. Conform art.90, alin.2 din Constituţie, Senatul poate să opună veto-ul său în termen de două luni de la primirea proiectului de lege spre dezbatere. Veto-ul trebuie adoptat cu majoritate absolută de voturi. Proiectul de lege nu poate fi supus sancţionării şi promulgării Regelui decât dacă Congresul Deputaţilor a adoptat textul, iniţial, cu majoritate absolută în caz de veto, sau cu majoritate simplă, după ce au trecut două luni de la prezentarea veto-ului.  În cazul proiectelor de lege considerate urgente de Guvern sau de Congresul Deputaţilor, termenul de două luni de care dispune Senatul pentru a opune veto-ul sau pentru a aduce amendamente proiectului respectiv este redus la 20 de zile. 

În cazul în care proiectul adoptat de Congres a primit veto-ul Senatului va fi trimis primei Camere spre o nouă dezbatere. Dacă în urma acestei reexaminări deputaţii aprobă amendamentele cu majoritate simplă, acestea sunt incluse în textul adoptat de Congres. 
Funcţia de control a Guvernului. Guvernul, în întregul său, este responsabil din punct de vedere politic în faţa Congresului. Responsabilitatea politică a Guvernului este pusă în discuţie fie din iniţiativa forului legislativ care votează moţiunea de cenzură cu o majoritate absolută, fie din iniţiativa Premierului solicită încrederea Congresului pentru un program sau pentru o declaraţie de politică generală.   

II. ADMINISTRAŢIA PARLAMENTARĂ

1. ORGANIGRAMA ADMINISTRAŢIEI CONGRESULUI DEPUTAŢILOR

                                                           - Direcţia de personal

                                                                        - Direcţia de acţiune socială

                                                                        - Cabinetul medical 



- Direcţia de studii

- Direcţia de drept comparat

- Direcţia de documentare 

- Direcţia de bibliotecă

- Direcţia de arhivă

- Direcţia de publicaţii

 2. ORGANIGRAMA ADMINISTRAŢIEI SENATULUI




- Departamentul asesorat juridic

- Departamentul presă 

- Informaţii

- Protocol Direcţia

- Cabinet Secretar General

- Securitate

- Direcţia de studii

- Direcţia de studii comunitare

- Direcţia de documentare

- Direcţia de publicaţii

- Direcţia bibliotecă

- Direcţia arhivă


- Unitatea „Buletinul Oficial Cortes Generales”

- Direcţia de registratură şi distribuirea documentelor

- Direcţia de redactare a jurnalului sesiunilor


- Direcţia de asistenţă administrativă la comisii

- Direcţia Comisiei generale a CC.AA


- Direcţia relaţii interparlamentare

- Direcţia de personal

- Cabinetul medical


- Direcţia economică
- Direcţia de infrastructură şi instalaţii

- Direcţia de achiziţii

� Conform revizuirii constituţionale din iulie 2008, de la 1 martie 2009, fiecare Adunare îşi poate constitui un număr de maximum 8 comisii permanente. 


� Conform Legii constituţionale din 23 iulie 2008


� Colegiul este compus din: deputaţi, consilieri regionali, consilieri ai Adunării din Corsica, consilieri generali şi consilieri ai Parisului; delegaţi ai consiliilor municipale al căror număr depinde de numărul de locuitori ai comunei: între 1 şi 15 delegaţi pentru comunele cu mai puţin de nouă mii de locuitori; toţi consilierii municipali pentru comunele cu o populaţie cuprinsă între 9 mii şi 30.000 de locuitori; întregul consiliu municipal la care se adaugă un delegat suplimentar (ales prin scrutin proporţional chiar de către consiliul municipal) pentru fiecare 1.000 de locuitori în cazul comunelor cu peste 30.000 de locuitori.





� Are un rol special, având competenţe în domeniul integrării europene, al cooperării cu Parlamentul European şi cu parlamentele naţionale ale statelor membre. Este formată din membri ai Parlamentului European din Germania, precum şi din membri ai Bundestagului, ceea ce îi conferă un statut unic faţă de comisiile permanente ale Adunării Federale.


� Legea fundamentală prevede expres legile de aprobare (care necesită aprobarea Bundesrat-ului): legile de modificare a Constituţiei; legile care privesc resursele financiare ale landurilor; legile referitoare la autonomia organizaţională şi administrativă a landurilor; legile privind transferurile de suveranitate către Uniunea Europeană. 


� Originea unei iniţiative aparţine unui land sau mai multor landuri. Dacă acestea doresc ca Bundesrat-ul să introducă o propunere legislativă, depun o moţiune în acest sens, moţiune asupra căreia Bundesratul se pronunţă printr-o rezoluţie. Dacă textul propus de landuri este susţinut cu o majoritate absolută, acesta devine propunere legislativă a Camerei superioare. 


� Sistemul de drept britanic cunoaşte două categorii de legi: legi publice şi legi private. În categoria legilor publice intră legile iniţiate de Guvern, indiferent de domeniul de reglementare (Government bills), precum şi legile iniţiate individual de membrii Camerei Comunelor care nu au şi calitatea de membri ai Guvernului (Private Members’Bills). Legile private sunt iniţiate din afara Parlamentului, prin intermediul unor petiţii transmise de persoane fizice şi persoane juridice, care au interesul de a se reglementa normativ relaţii de interes strict individual (căsătorie, naturalizare, divorţ etc.). Majoritatea proiectelor de legi private sunt promovate de autorităţi locale sau chiar de companii private.


� Cristian Ionescu, Drept constituţional comparat, Editura C.H.Beck, Bucureşti, 2008, p.230

